פתרון אחרון למשבר פוליטי הפך לברירת המחדל בכל משא ומתן קואליציוני שהתקיים מאז • וזה לא נפסק: הממשלה הנוכחית מבקשת לבצע שינויים נוספים בחוקי היסוד • בבתי הספר יידרשו לעשות שינויים משמעותיים בספרי הלימוד
ביום ראשון השבוע אושר התקנון הפריטטי לעבודת הממשלה. זה מנגנון שמאפשר מאזן כוחות שוויוני בין שני ראשי הממשלה – הרגיל והחליפי. יום אחרי, בשעת לילה מאוחרת, הפיץ משרד המשפטים תיקוני חוק להערות הציבור על חוקי היסוד הנוגעים למבנה הפריטטי. וכך נראה שמתוך צורך רגעי של חוסר אמון בממשלה הקודמת נוסד המשטר הפריטטי בישראל. כפי שכתבנו לפני יותר משנה: בזמן שאנחנו מדברים על מספר השרים – בכנסת שינו הלכה למעשה את מבנה המשטר שלנו. ואכן שינו. האפיזודה החולפת, החליפית, למצב המשבר, הפכה להיות ברירת המחדל שבליבת המשא ומתן להקמת הקואליציה הנוכחית. כך היה כשהמנדט היה אצל נתניהו וגם כשהיה אצל לפיד – וזו גם הממשלה שקמה לבסוף. מי שהעריך שישתמשו באפשרות הזאת פעם אחת ויניחו אותה בצד – יתפלא לראות שכבר עכשיו מבקשת הקואליציה הנוכחית לבצע בה מקצה שיפורים ולקבע אותה. בין השינויים המוצעים: חילוף של רה"מ אם לא מאושר תקציב מדינה או אם מוחלט לפזר את הכנסת, בתנאי ששני ח"כים מהגוש של רה"מ הראשון יצביעו בעד פיזור הכנסת.  בנוסף, בתקנון הממשלה הפריטטית שעוגן הפעם לראשונה בעבודת הממשלה, ושלא נקבע בממשלה הקודמת, נקבע גם מנגנון ההצבעה הדו גושית. משמעותו – אם גוש אחד מצביע בעד וגוש אחר מצביע נגד, ההחלטה לא מתקבלת – ולא משנה כמה שרים הצביעו בכל צד.                      אם ננסה לזקק את העיקר מתוך השינוי המשטרי, נראה שמדובר פה בשתי ממשלות שלכל אחת אחריות על משרדים שונים. ואם צריכים לקבל החלטה בפורום ממשלתי – שני הצדדים חייבים להסכים. קשה לעקוב כאזרחים במדינה אבל תארו לכם שהייתם צריכים להתאים גם את תוכנית הלימודים. *** ואכן, יש גם עוד דבר שצריך לקחת בחשבון כשמדברים על שינויים מרחיקי לכת כל כך בשיטת המשטר: חינוך הילדים. שטף החקיקה הזה מצריך שינויים משמעותיים בספרי הלימוד והתוכנית הפדגוגית בבתי הספר. בקצב הזה נראה שכל שנה צריך פה ספר אזרחות חדש. ונזכיר – גם הצעה לרוטציה משולשת כבר עמדה על הפרק (אולי בפעם הבאה).  ממשלות ישראל האחרונות משנות את חוקי היסוד לפי צורך ונראה שגם תוכנית הלימודים דורשת עדכון תכוף שכזה. בדקנו במשרד החינוך איך הם נערכים עם ספרי הלימוד והתוכנית הלימודים בעקבות השינויים בחוקי היסוד. ממשרד החינוך נמסר: "השינויים בתחום לימודי האזרחות הם תכופים, ולכן העדכונים נעשים באמצעות המפקח על הוראת התחום והוא מעביר אותם אל בתי הספר. העדכונים נכנסים גם להכשרות המקצועיות של המורים לקראת הלימוד בכיתות".  